การจัดการ

1. โครงสร้างการจัดการ

ณ วันที่ 31 ธันวาคม 2546 การจัดการภายในองค์กรของบริษัทประกอบด้วย คณะกรรมการบริษัท
คณะกรรมการตรวจสอบ และทีมผู้บริหาร ตามรายละเอียดดังนี้คือ

-   คณะกรรมการบริษัท (Board of Directors)

1. ศาสตราจารย์นายแพทย์อรุณ เผ่าสวัสดิ์ ประธานกรรมการ

2. นายแพทย์ปราเสริฐ ปราสาททองโอสถ รองประธานกรรมการ

3. นายแพทย์เสนอ อินทรสุขศรี กรรมการอิสระ

4. นายแพทย์พงษ์ศักดิ์ วิทยากร กรรมการ

5. นายแพทย์จิโรจน์ สุชาโต กรรมการ

6. นายแพทย์จุลเดช ยศสุนทรากุล กรรมการ

7. นายแพทย์สันต์สิริ ศรมณี กรรมการอิสระ

8. แพทย์หญิงยิ่งดาว ไกรฤกษ์ กรรมการ

9.นายอนุชาต ชัยประภา กรรมการอิสระ

10.นายวัลลภ อธิคมประภา กรรมการ

11. นายธวัชวงศ์ ธะนะสุมิต กรรมการ

12.นายแพทย์กิตติพันธ์ วิสุทธารมณ์ กรรมการ

13.นายธงชัย จิรอลงกรณ์ กรรมการ

กรรมการผู้มีอำนาจลงนามแทนบริษัท

นายแพทย์พงษ์ศักดิ์ วิทยากร นายแพทย์จุลเดช ยศสุนทรากุล นายแพทย์จิโรจน์ สุชาโต
และนายวัลลภ อธิคมประภา กรรมการสองในสี่ท่านนี้ลงลายมือชื่อร่วมกันและประทับตราบริษัท

ขอบเขตหน้าที่และความรับผิดชอบของคณะกรรมการบริษัท

1. ปฏิบัติตามหน้าที่ที่กำหนดไว้ตามข้อบังคับของบริษัท
และตามมติของที่ประชุมผู้ถือหุ้นและมีอำนาจกระทำการใด ๆ ตามที่ระบุไว้ในหนังสือบริคณฑ์สนธิ และ
พรบ. บริษัทมหาชน หรือที่เกี่ยวข้องกับการดังกล่าวนั้น

2. ปฏิบัติตามข้อกำหนดและข้อพึงปฏิบัติที่ดีสำหรับกรรมการบริษัทจดทะเบียน
ตามหลักเกณฑ์ของตลาดหลักทรัพย์แห่งประเทศไทย

3. กำหนดนโยบาย พิจารณาอนุมัติแผนธุรกิจ งบประมาณประจำปี อนุมัติการลงทุน
และการตัดสินใจทางการเงิน

4. ติดตามผลการดำเนินงานของบริษัท เพื่อให้มั่นใจว่าเป็นไปตามเป้าหมายและแผนงานที่กำหนดไว้

-   คณะกรรมการตรวจสอบ (Audit Committee)

1. นายแพทย์เสนอ อินทรสุขศรี ประธานกรรมการตรวจสอบ

2. นายแพทย์สันต์สิริ ศรมณี กรรมการตรวจสอบ

3. นายอนุชาต ชัยประภา กรรมการตรวจสอบ

ขอบเขตหน้าที่และความรับผิดชอบของคณะกรรมการตรวจสอบ

1. สอบทวนรายงานทางการเงินของบริษัท ให้ตรงต่อความเป็นจริง ครบถ้วน เพียงพอ

2. ดูแลให้บริษัทมีระบบควบคุมภายในที่เหมาะสมและมีประสิทธิภาพ

3. ดูแลให้บริษัทปฏิบัติตามข้อกำหนดและกฎหมายที่เกี่ยวข้อง

4. พิจารณาคัดเลือกและเสนอแต่งตั้งผู้สอบบัญชีบริษัท

5. ดูแลไม่ให้เกิดความขัดแย้งทางผลประโยชน์

6. ปฏิบัติการอื่นใดตามที่คณะกรรมการบริษัทมอบหมาย

-   ผู้บริหาร

1. นายแพทย์พงษ์ศักดิ์ วิทยากร กรรมการผู้อำนวยการใหญ่

2. นายวัลลภ อธิคมประภา ผู้ช่วยกรรมการผู้อำนวยการใหญ่ สาย บัญชีและการเงิน

3. แพทย์หญิงยิ่งดาว ไกรฤกษ์ ผู้ช่วยกรรมการผู้อำนวยการใหญ่ และ

ผู้อำนวยการโรงพยาบาลกรุงเทพ

4. รองศาสตราจารย์อัจจิมา เศรษฐบุตร ผู้ช่วยกรรมการผู้อำนวยการใหญ่ และ

รองผู้อำนวยการโรงพยาบาล สายพัฒนา ธุรกิจ

5. นายสาธิต วิทยากร ผู้ช่วยกรรมการผู้อำนวยการใหญ่ และ

  รองผู้อำนวยการโรงพยาบาล สายสารสนเทศ

6. นายแพทย์ประยุทธ สมประกิจ รองผู้อำนวยการโรงพยาบาล สายบริการ

  ผู้ป่วยนอก

7. นายแพทย์ไพศาล จันทรพิทักษ์ รองผู้อำนวยการโรงพยาบาล สายกิจกรรม พิเศษ

หน้าที่และความรับผิดชอบ

ผู้บริหารมีหน้าที่จัดการและรับผิดชอบบริหารงานภายในให้เป็นไปตามนโยบายและเป้าหมายทางธุรกิจที่วางไว้

2. การสรรหากรรมการ

การแต่งตั้งและถอดถอนกรรมการบริษัท จะเป็นไปตามข้อบังคับบริษัทที่กำหนดไว้ ดังนี้คือ

-   คณะกรรมการบริษัทต้องประกอบด้วยกรรมการอย่างน้อย 5 ท่าน
    และไม่น้อยกว่ากึ่งหนึ่งต้องมีถิ่นฐานอยู่ในประเทศ

-   กรรมการต้องเป็นบุคคลธรรมดา และมีคุณสมบัติดังนี้

  (1) บรรลุนิติภาวะ

  (2) ไม่เป็นบุคคลล้มละลาย ไร้ความสามารถ หรือเสมือนไร้ความสามารถ

  (3) ไม่เคยรับโทษจำคุกโดยคำพิพากษาถึงที่สุดให้จำคุกในความผิดเกี่ยวกับทรัพย์ที่ได้โดยทุจริต

  (4) ไม่เคยถูกลงโทษ ไล่ออก หรือปลดออกจากราชการ องค์การ หรือหน่วยงานของรัฐ
  ฐานทุจริต ต่อหน้าที่

-   การคัดเลือกคณะกรรมการบริษัท ให้ที่ประชุมผู้ถือหุ้นเลือกตั้งตามหลักเกณฑ์ดังต่อไปนี้

  (1) ผู้ถือหุ้นหนึ่งคนมีคะแนนเสียงเท่ากับจำนวนหุ้นที่ถือคูณด้วยจำนวนกรรมการที่จะเลือกตั้ง

  (2) ผู้ถือหุ้นแต่ละคนต้องใช้คะแนนเสียงที่มีอยู่ทั้งหมดตาม (1)
  เลือกตั้งบุคคลคนเดียวหรือหลายคนเป็นกรรมการก็ได้
  ในกรณีที่เลือกตั้งบุคคลหลายคนเป็นกรรมการจะแบ่งคะแนนเสียงให้แก่ผู้ใดมากน้อยเพียงใดก็ได้

  (3)
  บุคคลที่ได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมี
  ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมี
  ให้เลือกโดยวิธีจับสลาก เพื่อให้ได้จำนวนกรรมการที่จะพึงมี

-   ในการประชุมผู้ถือหุ้นสามัญประจำปีทุกครั้งให้คณะกรรมการออกจากตำแหน่งทั้งชุด
    และให้เลือกตั้งใหม่ทั้งชุดพร้อมกันในคราวเดียว
    แต่ให้คณะกรรมการชุดเดิมรักษาการในตำแหน่งไปจนกว่าคณะกรรมการชุดใหม่จะเข้ารับหน้าที่
    กรรมการซึ่งพ้นจากตำแหน่งอาจได้รับเลือกตั้งใหม่โดยที่ประชุมผู้ถือหุ้นได้

-   นอกจากกรรมการพ้นจากตำแหน่งตามวาระแล้ว กรรมการจะพ้นจากตำแหน่งเมื่อ

  (1) ตาย

  (2) ลาออก

  (3) ขาดคุณสมบัติ หรือมีลักษณะต้องห้ามตามกฎหมาย

  (4)
  ที่ประชุมผู้ถือหุ้นมีมติให้ออกด้วยคะแนนเสียงไม่น้อยกว่าสามในสี่ของจำนวนหุ้นที่มาประชุมและมีสิทธิออกเสียง
  และมีหุ้นนับรวมกันได้ไม่น้อยกว่าครึ่งหนึ่งของจำนวนหุ้นที่ถือโดยผู้ถือหุ้นที่มาประชุมและมีสิทธิออกเสียง

  (5) ศาลมีคำสั่งให้ออก

-   กรรมการคนใดจะลาออกจากตำแหน่ง ให้ยื่นใบลาออกต่อบริษัท
    การลาออกมีผลนับแต่เมื่อใบลาออกถึงบริษัท

-   ถ้าตำแหน่งกรรมการว่างลงเพราะเหตุอื่น นอกจากการออกตามวาระ
    ให้คณะกรรมการเลือกบุคคลซึ่งมีคุณสมบัติและไม่มีลักษณะต้องห้ามตามกฎหมายเข้าเป็นกรรมการแทนในการประชุมคณะกรรมการคราวถัดไป
    เว้นแต่วาระของกรรมการเหลือน้อยกว่าสองเดือน
    บุคคลซึ่งเข้าเป็นกรรมการแทนนั้นให้อยู่ในตำแหน่งได้เพียงเท่าวาระที่ยังเหลืออยู่ของกรรมการซึ่งตนแทน

  มติของกรรมการตามวรรคหนึ่ง
  ต้องประกอบด้วยคะแนนเสียงไม่น้อยกว่าสามในสี่ของจำนวนกรรมการที่เหลืออยู่

-   ในกรณีที่ตำแหน่งกรรมการว่างลงจนเหลือน้อยกว่าจำนวนที่จะเป็นองค์ประชุม
    ให้กรรมการที่เหลืออยู่กระทำการในนามของคณะกรรมการได้แต่เฉพาะการจัดให้มีการประชุมผู้ถือหุ้น
    เพื่อเลือกตั้งกรรมการแทนตำแหน่งที่ว่างทั้งหมดเท่านั้น การประชุมให้กระทำภายในหนึ่งเดือน
    นับแต่วันที่จำนวนกรรมการว่างลงเหลือน้อยกว่าจำนวนที่จะเป็นองค์ประชุม
    และบุคคลซึ่งเข้าเป็นกรรมการแทนนั้นให้อยู่ในตำแหน่งได้เพียงวาระที่ยังเหลืออยู่ของกรรมการซึ่งตนแทน

3. ค่าตอบแทนผู้บริหาร

3.1 ค่าตอบแทนที่เป็นเงิน ประจำปี 2546

-   คณะกรรมการบริษัท จำนวน 13 ท่าน
    ได้รับค่าตอบแทนในรูปของค่าเบี้ยประชุมและบำเหน็จกรรมการ ในปี 2546 เป็นเงินรวม
    15.30 ล้านบาท

-   ผู้บริหาร จำนวนรวม 7 ท่าน ได้รับค่าตอบแทนในรูปของเงินเดือน โบนัส และค่าเบี้ยประชุม
    ในปี 2546 เป็นเงินรวม 14.98 ล้านบาท

3.2 ค่าตอบแทนอื่น

- ไม่มี -

4. การกำกับดูแลกิจการ

1. นโยบายเกี่ยวกับการกำกับดูแลกิจการ (หลักการกำกับดูแลกิจการข้อ 1)

บริษัทดำเนินธุรกิจภายใต้การกำกับดูแลของคณะกรรมการบริษัท
โดยมีนโยบายที่จะบริหารงานให้มีประสิทธิภาพและรับผิดชอบต่อประโยชน์สูงสุดขององค์กรและผู้มีส่วนได้เสียทุกฝ่ายด้วยความโปร่งใส
เพื่อมิให้เกิดความขัดแย้งทางผลประโยชน์ และเป็นประโยชน์ในระยะยาวต่อผู้ถือหุ้น
โดยในการดำเนินธุรกิจของบริษัท บริษัทได้กำหนดให้มีการปฏิบัติตามข้อบังคับของบริษัท
กฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
และกฎหมายที่เกี่ยวข้องกับธุรกิจของบริษัท
ตลอดจนการปฏิบัติตามหลักเกณฑ์การเป็นบริษัทที่มีการกำกับดูแลกิจการที่ดี
ตามเกณฑ์ที่ตลาดหลักทรัพย์ได้วางแนวทางไว้

นอกจากนี้บริษัทยังมีโยบายในการสนับสนุนให้กรรมการของบริษัทและบริษัทในเครือได้เข้าอบรมหลักสูตร
Director Certificate Program กับสมาคมส่งเสริมสถาบันกรรมการบริษัทไทย (IOD)
เพื่อส่งเสริมให้กรรมการมีความเข้าใจในเรื่องการกำกับดูแลธุรกิจให้มีประสิทธิผลสูงสุดและสามารถนำความรู้มาใช้ในการดำเนินนโยบายการกำกับดูแลกิจการที่ดีได้อย่างต่อเนื่อง

2. ผู้ถือหุ้น : สิทธิ ความเท่าเทียมกันและการประชุมผู้ถือหุ้น (หลักการกำกับดูแลกิจการข้อ 2 และ
4)

บริษัทได้ตระหนักและเคารพต่อสิทธิของผู้ถือหุ้นทุกท่านโดยเท่าเทียมกัน
โดยบริษัทได้ให้ความสำคัญเป็นอย่างยิ่งต่อการรับรู้ข้อมูลข่าวสารที่ถูกต้องและครบถ้วนของผู้ถือหุ้น
ซึ่งในการประชุมผู้ถือหุ้นที่ผ่านมาบริษัทได้จัดส่งหนังสือนัดเชิญประชุมและข้อมูลประกอบการประชุมให้ผู้ถือหุ้นทราบล่วงหน้าก่อนวันประชุมไม่น้อยกว่า
10 วัน พร้อมทั้งประกาศแจ้งคำบอกกล่าวนัดประชุมผู้ถือหุ้นในหนังสือพิมพ์ติดต่อกัน 3 วัน
ก่อนวันประชุมไม่น้อยกว่า 3 วันทำการ
โดยในแต่ละวาระได้มีการแสดงความเห็นของคณะกรรมการประกอบและได้จัดให้มีเอกสารประกอบการประชุมอย่างละเอียดเพื่อให้ผู้ถือหุ้นได้พิจารณาก่อนการเข้าประชุม
โดยในปี 2546 บริษัทได้เพิ่มทางเลือกให้กับผู้ถือหุ้นโดยให้กรรมการอิสระ 1 ท่าน
เป็นผู้รับมอบอำนาจจากผู้ถือหุ้นในกรณีที่ผู้ถือหุ้นไม่สามารถเข้าร่วมประชุมได้

ทั้งนี้ คณะกรรมการบริษัทได้ให้ความสำคัญเป็นอย่างยิ่งต่อการประชุมผู้ถือหุ้น
โดยกรรมการบริษัททั้งคณะได้เข้าร่วมประชุมครบทั้ง 13 ท่าน
เพื่อเปิดโอกาสให้ผู้ถือหุ้นได้ใช้สิทธิอย่างเท่าเทียมกันในการแสดงความเห็นและมีโอกาสซักถามในประเด็นต่างๆ
ต่อคณะกรรมการ และมีการบันทึกการประชุมอย่างถูกต้องครบถ้วน
เพื่อให้ผู้ถือหุ้นและผู้ที่เกี่ยวข้องสามารถตรวจสอบได้ภายหลัง

3. สิทธิของผู้มีส่วนได้เสีย (หลักการกำกับดูแลกิจการข้อ 3 และ 7)

บริษัทได้ให้ความสำคัญต่อสิทธิของผู้มีส่วนได้เสียทุกกลุ่ม
โดยมีนโยบายที่จะดำเนินธุรกิจด้วยความรับผิดชอบต่อสังคม ผู้ที่เกี่ยวข้อง และบุคลากรขององค์กร
โดยบริษัทได้นำระบบการบริหารสิ่งแวดล้อม ISO 14001 มาใช้ในโรงพยาบาล พร้อมทั้ง
ได้ประกาศ “นโยบายสิ่งแวดล้อม อาชีวอนามัย และความปลอดภัย”
เพื่อกำหนดใช้ภายในโรงพยาบาล และได้ถ่ายทอดให้พนักงานตลอดจนผู้ที่เกี่ยวข้องทราบโดยทั่วกัน
โดยมีการนำไปปฏิบัติอย่างจริงจังและต่อเนื่อง

4. การบริหารงานและควบคุมภายใน (หลักการกำกับดูแลกิจการข้อ 5 และ 13)

คณะกรรมการบริษัทมีบทบาท หน้าที่และความรับผิดชอบ
ปรากฏตามที่ได้กล่าวไว้ในหัวข้อโครงสร้างการจัดการของบริษัท โดยในการควบคุมภายใน
บริษัทได้จัดให้สำนักงานตรวจสอบบัญชีจากภายนอกซึ่งทำหน้าที่เป็นผู้ตรวจสอบภายใน (Internal
Auditor)
ทำการตรวจสอบการปฏิบัติงานภายในตามแนวทางการประเมินความเพียงพอของระบบการควบคุมภายในจากคณะกรรมการกำกับหลักทรัพย์และตลาดหลักทรัพย์
และรายงานความเห็นต่อคณะกรรมการตรวจสอบอย่างมีอิสระ
เพื่อให้มั่นใจว่าระบบการควบคุมภายในของบริษัทเพียงพอที่จะป้องกันความเสี่ยงที่อาจเกิดขึ้นจากการดำเนินธุรกิจ
และได้รายงานผลการตรวจสอบภายในดังกล่าวต่อผู้บริหารและที่ประชุมคณะกรรมการบริษัท
เพื่อแก้ไขและปรับปรุงการปฏิบัติงานด้านต่าง ๆ ให้มีประสิทธิภาพยิ่งขึ้น

5. การดูแลเรื่องการใช้ข้อมูลภายใน (หลักการกำกับดูแลกิจการข้อ 6)

บริษัทมีนโยบายให้กรรมการและผู้บริหารปฏิบัติตามแนวทางข้อเสนอแนะของตลาดหลักทรัพย์ฯ
และของคณะกรรมการกำกับหลักทรัพย์และตลาดหลักทรัพย์
รวมถึงห้ามมิให้ผู้บริหารและพนักงานนำข้อมูลภายในของบริษัทไปใช้เพื่อประโยชน์ส่วนตน
รวมถึงเพื่อการซื้อขายหลักทรัพย์ของบริษัท
โดยได้กำหนดให้กรรมการและผู้บริหารมีหน้าที่รับผิดชอบในการจัดทำและเปิดเผยรายงานการถือครองหลักทรัพย์และรายงานการเปลี่ยนแปลงการถือหลักทรัพย์ตามกฏของ
กลต.

นอกจากนี้บริษัทยังได้ให้กรรมการและผู้บริหารแจ้งการเปลี่ยนแปลงการถือหลักทรัพย์ของบริษัทต่อเลขานุการคณะกรรมการบริษัททุกเดือน
เพื่อเลขานุการคณะกรรมการบริษัทจะได้จัดทำรายงานการเปลี่ยนแปลงการถือหลักทรัพย์ดังกล่าวต่อที่ประชุมคณะกรรมการบริษัทเพื่อทราบ

6. คณะกรรมการ

องค์ประกอบของคณะกรรมการ (หลักการกำกับดูแลกิจการข้อ 8 และ 9)

คณะกรรมการบริษัท มีจำนวนทั้งสิ้น 13 ท่าน ประกอบด้วยกรรมการที่เป็นผู้บริหาร จำนวน 6 ท่าน
กรรมการอิสระ จำนวน 3 ท่าน และกรรมการที่ไม่เป็นผู้บริหาร จำนวน 4 ท่าน
โดยประธานกรรมการบริษัท เป็นกรรมการที่ไม่เป็นผู้บริหาร
และไม่เป็นบุคคลเดียวกับกรรมการผู้อำนวยการใหญ่ของบริษัท ทั้งนี้
เพื่อให้ประธานกรรมการมีความเป็นอิสระอย่างเพียงพอจากฝ่ายจัดการ
และเป็นการแบ่งแยกหน้าที่ในการกำหนดนโยบายการกำกับดูแลกิจการและการบริหารงานประจำ
เพื่อให้เกิดการถ่วงดุลกันอย่างเหมาะสม

ค่าตอบแทนกรรมการและผู้บริหาร (หลักการกำกับดูแลกิจการข้อ 10)

ปัจจุบันบริษัทยังไม่มีคณะอนุกรรมการกำหนดค่าตอบแทน
แต่มีกระบวนการพิจารณาค่าตอบแทนที่เหมาะสมดังนี้

-   การกำหนดค่าตอบแทนคณะกรรมการ จะผ่านการพิจารณาและได้รับอนุมัติจากที่ประชุมผู้ถือหุ้น

-   การกำหนดค่าตอบแทนผู้บริหารระดับสูงจะเป็นไปตามหลักการและนโยบายที่คณะกรรมการกำหนด
    โดยเชื่อมโยงกับผลการประกอบการของบริษัทและผลงานของผู้บริหารแต่ละท่าน

การประชุมคณะกรรมการ (หลักการกำกับดูแลกิจการข้อ 11)

บริษัทได้มีกำหนดการประชุมคณะกรรมการบริษัทล่วงหน้าตลอดปี โดยจัดให้มีการประชุมทุกวันเสาร์ที่
3 ของเดือน
เพื่อให้กรรมการบริษัทุกท่านทราบกำหนดการประชุมและสามารถจัดสรรเวลาเข้าร่วมประชุมได้ทุกครั้ง
โดยในการประชุมจะมีการกำหนดวาระการประชุมต่าง ๆ ไว้ล่วงหน้า และมีวาระสืบเนื่อง
เพื่อติดตามงานที่ได้มอบหมายไว้ซึ่งเลขานุการคณะกรรมการบริษัทจะได้จัดส่งหนังสือเชิญประชุมและวาระการประชุมล่วงหน้าอย่างน้อย
7วันทำการ เพื่อให้คณะกรรมการบริษัทได้มีเวลาศึกษาข้อมูลอย่างเพียงพอก่อนการเข้าร่วมประชุม

ทั้งนี้ในปี 2546 คณะกรรมการบริษัทได้มีการประชุมทั้งสิ้น 14 ครั้ง เป็นการประชุมในวาระปกติ 12
ครั้ง และวาระพิเศษ 2 ครั้ง

7. คณะอนุกรรมการ (หลักการกำกับดูแลกิจการข้อ 12 และ 14)

คณะกรรมการบริษัทได้แต่งตั้งคณะกรรมการตรวจสอบ ประกอบด้วยกรรมการอิสระ จำนวน 3 ท่าน
ซึ่งในจำนวนนี้ 1 ท่าน เป็นผู้มีความรู้ในด้านบัญชีและการเงิน
โดยบทบาทหน้าที่และความรับผิดชอบของคณะกรรมการตรวจสอบ
และการปฏิบัติหน้าที่ของคณะกรรมการตรวจสอบในปี 2546
ที่ผ่านมาปรากฏอยู่ในรายงานของคณะกรรมการตรวจสอบ

8. ความสัมพันธ์กับผู้ลงทุน (หลักการกำกับดูแลกิจการข้อ 15)

คณะกรรมการบริษัทได้ให้ความสำคัญต่อการเปิดเผยข้อมูลที่มีความถูกต้องครบถ้วน
ทั้งรายงานทางการเงินและข้อมูลทั่วไปต่อผู้ถือหุ้นและนักลงทุน
อย่างไรก็ตามปัจจุบันบริษัทยังมิได้จัดตั้งหน่วยงานเฉพาะเพื่อดูแลการให้ข้อมูลแก่นักลงทุน
แต่ได้มอบหมายให้ผู้ช่วยกรรมการผู้อำนวยการใหญ่ สายบัญชีและการเงิน
ทำหน้าที่ติดต่อสื่อสารกับผู้ลงทุนสถาบัน ผู้ถือหุ้น นักวิเคราะห์และภาครัฐที่เกี่ยวข้อง
ซึ่งผู้ลงทุนหรือผู้ที่สนใจทั่วไปสามารถติดต่อขอทราบข้อมูลของบริษัทได้ที่โทร 0-2310-3258
หรือดูข้อมูลของบริษัทได้ที่ Website : www.bangkokhospital.com

5. ด้านบุคลากร

5.1 จำนวนพนักงาน

ณ วันที่ 31 ธันวาคม 2546 บริษัทมีจำนวนบุคลากรทั้งสิ้น 1,988 คน ดังนี้คือ

(หน่วย : คน)

+----------------+-------------------+---------------------+----------+
| ประเภทพนักงาน   | แ                 | แพทย์ที่ปรึกษาและพนักงาน | รวม      |
|                | พทย์และพนักงานประจำ |                     |          |
|                |                   | ชั่วคราว              |          |
+----------------+-------------------+---------------------+----------+
| แพทย์           | 50                | 317                 | 367      |
+----------------+-------------------+---------------------+----------+
| พยาบาล         | 426               | 50                  | 476      |
+----------------+-------------------+---------------------+----------+
| พนักงานทั่วไป     | 1,043             | 102                 | 1,145    |
+----------------+-------------------+---------------------+----------+
| รวม            | 1,519             | 469                 | 1,988    |
+----------------+-------------------+---------------------+----------+

5.2 ผลตอบแทนรวมของพนักงาน

บริษัทและบริษัทย่อยมีค่าใช้จ่ายเกี่ยวกับพนักงานในรูปของ เงินเดือน โบนัส เงินประกันสังคม
และสวัสดิการอื่น ๆ ในปี 2546 เป็นเงินรวม 886.44 ล้านบาท
โดยแบ่งเป็นค่าใช้จ่ายในส่วนของบริษัท เป็นเงิน 643.82 ล้านบาท และบริษัทย่อย เป็นเงิน
242.62 ล้านบาท

นอกจากนี้บริษัทยังได้จัดตั้งเงินกองทุนเลี้ยงชีพพนักงานตามความในพระราชบัญญัติกองทุนสำรองเลี้ยงชีพ
พ.ศ. 2530
ตามระเบียบกองทุนบริษัทและพนักงานต้องจ่ายเงินสะสมเข้ากองทุนเป็นร้อยละของเงินเดือนพนักงาน
โดยพนักงานจะได้รับเงินสมทบของบริษัทเมื่อลาออกจากบริษัทภายหลังจากที่ทำงานครบกำหนด 5 ปี
โดยบริษัทได้จ่ายสมทบเข้ากองทุนสำหรับปี 2546 เป็นจำนวนเงินทั้งสิ้น 6.47 ล้านบาท
ซึ่งรายการดังกล่าวได้รวมอยู่ในรายการค่าใช้จ่ายเกี่ยวกับพนักงานข้างต้นแล้ว

5.3 นโยบายการพัฒนาบุคลากร

บริษัทได้ตระหนักถึงความสำคัญในการพัฒนาทรัพยากรมนุษย์ให้มีศักยภาพสูงสุด
มีความรู้และทักษะที่จำเป็นต่อการปฏิบัติงาน สามารถปฏิบัติงานได้อย่างมีประสิทธิภาพ มีทัศนคติที่ดี
ปรับตัวยอมรับกับการเปลี่ยนแปลง เพื่อประโยชน์สูงสุดขององค์กร
และสร้างความพึงพอใจให้กับลูกค้า
คณะผู้บริหารจึงได้วางนโยบายที่จะให้เจ้าหน้าที่ทุกระดับของบริษัทมีการพัฒนาตนเองอย่างต่อเนื่องและมีการส่งเสริมให้พนักงานเข้าอบรมในหลักสูตรต่าง
ๆ